b'\n_START_ARTICLE_\nVoda (komedija)\n_START_SECTION_\nVsebina\n_START_PARAGRAPH_\n1. dejanje: V suhem dolu bo vodovod, ve\xc4\x8dino stro\xc5\xa1kov naj bi pokril Kopriva, dobrotnik-doma\xc4\x8din iz Amerike. Tajnik Jakopi\xc4\x8d se vdaja upanju, da bodo s tem pri\xc5\xa1li za Suhi dol novi \xc4\x8dasi. Vas je namre\xc4\x8d sprta podolgem in po\xc4\x8dez: \xc5\xbeupan-opozicija, gruntarji-bajtarji \xe2\x80\xa6 skupno delo za vodovod pa bo ustvarilo slogo in bratovstvo. Kopriva, ki gostuje pri \xc5\xbeupanu pod imenom Prelesnik, da idejo, da bi dobrotniku Amerikancu postavili spomenik v zahvalo, on sam da ga bo izdelal. Na zborovanju se po mnogih prepirih le vsi navdu\xc5\xa1ijo za gradnjo vodovoda in spomenika. Napijejo si z vodo in ganjeni vzklikajo: Naj \xc5\xbeivi slo\xc5\xbeni Suh dol! \xe2\x80\x93 Vmes se pletejo ljubezenske zgodbe. \xc5\xbdupan ho\xc4\x8de Anki vsiliti Martina, ker je njegov o\xc4\x8de A\xc5\xbeman siva eminenca v vasi in bi tako utrdil svojo oblast. Ta namera povzro\xc4\x8di hudo jezo pri Hribarici, saj je Martin zapeljal njeno h\xc4\x8der Minko in jo bo moral poro\xc4\x8diti, da ne bo sramote. Hribarica zaupa to skrivnost \xc5\xbeupanovi \xc5\xbeeni, svoji sorodnici. \xc5\xbdenski se domenita, da bi bil Tin\xc4\x8de kar pravi \xc5\xbeenin na Anko. Jezna je tudi Katrica, ki me\xc4\x8de o\xc4\x8di za bogatim Martinom, potem se odlo\xc4\x8di, da bo osvojila Tin\xc4\x8deta, ta je tudi premo\xc5\xbeen, pa \xc5\xa1e rad jo ima. Anka pa vidi samo Koprivo, med njima se pletejo ne\xc5\xbene vezi._NEWLINE_2. dejanje: Gradnja vodovoda gre po\xc4\x8dasi, A\xc5\xbeman se obotavlja z dostavo cevi, ljudje pa slo\xc5\xbeno in pridno delajo. \xe2\x80\x93 Hribarica pri\xc5\xbeene Tin\xc4\x8deta k \xc5\xbeupanovim snubit, u\xc4\x8di ga, kaj naj re\xc4\x8de in kako. A Tin\xc4\x8de se prvi\xc4\x8d v \xc5\xbeivljenju upre materi in zasnubi Katrico. Nastane prepir, v katerega pade tudi \xc5\xbeupan. Hribarica razka\xc4\x8dena odide, France pa \xc5\xbeupanu pove, kako je z Martinom. Toda \xc5\xbeupan v slepi trmi vztraja pri svojem. \xe2\x80\x93 Kopriva s spretnim izigravanjem \xc4\x8dastihlepnosti in medsebojne nevo\xc5\xa1\xc4\x8dljivosti iztisne iz veljakov lepo vsoto za spomenik. Na seji pod Jakopi\xc4\x8devim vodstvom naredijo na\xc4\x8drt za veli\xc4\x8dastno slovesnost ob odprtju vodovoda, ki naj bi ponesla slavo Suhega dola dale\xc4\x8d po svetu. \xe2\x80\x93 A\xc5\xbeman in Martin prideta snubit Anko, ona pa odlo\xc4\x8dno pove, da ljubi Koprivo. U\xc5\xbealjeni A\xc5\xbeman \xc5\xbeupanu zagrozi, da bo izgubil stol\xc4\x8dek; ta je ves iz sebe, Koprivi odpove gostoljubje, Anko pa po\xc5\xbeene iz hi\xc5\xa1e._NEWLINE_3. dejanje: Dan, dolo\xc4\x8den za slovesnost, je tu, na trgu pred \xc5\xbeupanovo hi\xc5\xa1o stoji zakrit spomenik, A\xc5\xbeman pa ne da in ne da cevi; vode \xc5\xa1e ni, \xc5\xbeupan je zbolel od vsega hudega, vodstvo proslave mara prevzeti Jakopi\xc4\x8d. Vas se je razdelila na dva sovra\xc5\xbena tabora, Hribarica in Kne vodita nezadovoljne\xc5\xbee. \xe2\x80\x93 Sledijo si vznemirljive novice, dobrotnik Kopriva z brzojavko napove svoj prihod, \xc4\x8dasopisi pi\xc5\xa1ejo o slovesnosti, prihajajo gasilci, godba, narodne no\xc5\xa1e, gostje \xe2\x80\xa6 Jakopi\xc4\x8d v slavnostnem govoru poveli\xc4\x8duje edinost in svetlo prihodnost Suhega dola, ko se raznese glas, da je \xc5\xa1el A\xc5\xbeman v konkurz, cevi ne bo, vse je izgubljeno! Za povrh pridrvijo \xc5\xa1e uporniki s Hribarico na \xc4\x8delu, da bi razdejali spomenik. Ko zagrinjalo pade, se pod njim poka\xc5\xbeejo cevi, na podstavek stopi Kopriva z geslom: In unitate salus! Pove, da je on dobrotnik-Amerikanec, da je njihov denar obrnil v nakup cevi, najlep\xc5\xa1i spomenik bo vodovod, ki so ga gradili s skupnimi mo\xc4\x8dmi; jutri bo voda \xc5\xbee tekla. \xe2\x80\x93 Vas pozabi na razprtije, v splo\xc5\xa1nem veselju se zdru\xc5\xbeita oba para, kopriva z Anko in Katrica s Tin\xc4\x8detom, Hriberica se unese, \xc5\xbeupan v trenutku ozdravi. Za\xc4\x8dne se veselo va\xc5\xa1ko rajanje.'